

**Kalaallit Nunaata Kitaani raajarniarneq pillugu**

**aqutsinissamut pilersaarut**

2026 - 2030

AALISARNERMUT, PINIARNERMUT, NUNALERINERMUT IMMINULLU PILERSORNERMUT NAALAKKERSUISOQARFIK

2025

Imarisai

[1. Tunuliaqutaasoq 3](#_Toc202253781)

[1.1 Siunertaq, periuseq atuuffialu. 3](#_Toc202253782)

[1.2 Piffissaq atuuffia aamma nalilersuisarnermut aalajangersakkat 3](#_Toc202253783)

[1.3 Inatsisit aqutsinissamullu akisussaaffik 4](#_Toc202253784)

[2. Aalisarnermut avatangiisinullu atatillugu aalisagaqatigiinnik ilisarititsineq 5](#_Toc202253785)

[2.1 Misiligutissanik tigusisarneq 5](#_Toc202253786)

[3. Siunnersuineq kiisalu- aalisarnermi aqutsinermut aqutseriaatsimullu tunngavigineqartut 6](#_Toc202253787)

[3.1 Ilisimatuussutsikkut siunnersuineq 6](#_Toc202253788)

[3.2 TAC-nik aalajangersaaneq agguaassinerlu 7](#_Toc202253789)

[3.2.1 TAC-imik aalajangersaaneq 7](#_Toc202253790)

[3.2.2 TAC-nik agguaassineq 8](#_Toc202253791)

[3.3 Malittarisassioriaatsit 9](#_Toc202253792)

[3.3.1 Pisassiissutit amerlassusissaannik aqutsinerit 9](#_Toc202253793)

[3.3.2 Aalisarsinnaasat amerlassusissaannik aqutsinerit 9](#_Toc202253794)

[3.3.3 Aqutsiveqarfinnut malittarisassiornerit 10](#_Toc202253795)

[3.3.4 Piujuartitsineq siunertaralugu teknikikkut iluarsartuussinerit 10](#_Toc202253796)

[3.3.5 Pisarisuukkanut aqutsineq 10](#_Toc202253797)

[3.3.6 Aqutsinermi suliniutit allat 11](#_Toc202253798)

[4. Nalunaaruteqartarneq nakkutilliinerlu 12](#_Toc202253799)

[4.1 Nalunaaruteqartarneq 12](#_Toc202253800)

[4.2 Nakkutilliineq, Misissuineq Nakkutiginninnerillu (MCS) 12](#_Toc202253801)

[4.2.1 Qarasaasiatigut nalunaarsuisarneq 13](#_Toc202253802)

[4.2.2 Ullukkaartumik nalunaarutit 13](#_Toc202253803)

[4.2.3 Aalisarnerup unitsinneqarnera 13](#_Toc202253804)

[4.2.4 Pineqaatissiisarnerit nalunaarutiginnittarnerillu 13](#_Toc202253805)

[5. Innersuussutit ilanngussallu 15](#_Toc202253806)

[Ilanngussaq 1. Inatsisit atuuttut immikkut attuumassutillit 15](#_Toc202253807)

[Ilanngussaq 2. Aalisarfinnik killilersuineq 16](#_Toc202253808)

# 1. Tunuliaqutaasoq

## 1.1 Siunertaq, periuseq atuuffialu.

Kitaani (NAFO sumiiffik 1) raajanik *Pandalus borealis-inik* nungusaataanngitsumik aalisarnermi sinaakkutissanik aalajangersaanissaq Aqutsinissamut Pilersaarusiornermi matumani siunertaavoq.

Aqutsinissamut pilersaarut NAFO’p ilisimatuussutsikkut siunnersuisooqatigiivi Pinngortitaleriffik suleqatigalugu ilisimatuussutsikkut siunnersuusiaq aallaavigalugu ukiumut TAC-inik aalajangiinernik imaqarpoq. Pisuussutit nungusaataanngitsumik atorneqartarnissaat aallaavigalugu ilisimatuussutsikkut siunnersuisoqartarpoq. Raajaqassutsip innersuussutigineqartartunit assigiinngitsunit annertunerulersinnaaneranut naatsorsukkat ilisimatuussutsikkut nalilersuinermi ilanngullugit tunngavigineqartarput. Tamatuma malitsigisaasa ilaattut Ilisimatuussutsikkut siunnersuusiornermi Zmsy[[1]](#footnote-2) innersuussutitut aallaavigineqarpoq, taannalu toqusartut tamarmiusut pitsaanerpaassutsimit amerlanerunnginnissaannik takussutissiivoq. Ilisimatuussutsikkut siunnersuisoqatigiit kaammattuutaat aallaavigalugu ukiuni tullinnguuttuni Zmsy 35%-inik qaangerneqarsinnaanissaa akuerineqarpoq.

Uumasut assigiinngisitaarnerinut nerisaqarneranullu atatillugit anguniagaq pingaarneq tassaavoq Kitaata imartani uumasut amerliartornissaat nerisaqaqatigiinnilu qaffasissutsit arlalippassuit. Aalisarneq pillugu Inatsisartut Inatsisaanni (Aalisarnermut inatsit) ersarissarneqarsimavoq inatsisip allaffissornikkut atuutsinneqarnerani uumasoqatigiiaat akuerineqarsinnaasumik sunnerneqarsimanissaat anguniarneqassasoq. Tamanna qulakkeerneqassaaq ukiumoortumik ilisimatuussutsikkut misissuisarnikkut, taamaaliornikkullu raajat uumasoqatigiiaallu allat amerlassusaat pillugit paasissutissat pissarsiarineqarnerisigut. Taakku saniisigut immat naqqi sunnertiasut sumiissusersiniarlugit qanorlu ingerlanersut paasiniarlugit ilisimatuussutsikkut akulikitsumik misissuisoqartassaaq.

## 1.2 Piffissaq atuuffia aamma nalilersuisarnermut aalajangersakkat

Aqutsinissamut pilersaarutip uuma aqutsinissamut pilersaarut 2021-meersoq taarserpaa piffissamilu 1. januar 2026-miit 31 december 2030-mut atuutissalluni, kingorna nutaamik nalilersuisoqarsimassalluni. Aalisarnerup ilusilersugaanerani, siunnersuisarnermi tunngaviini assigisaanilu allannguutit annertuut piffissap ingerlanerani paasineqartut allanngortitsinissamut tunngavissiisinnaapput taamaaliornikkullu aqutsinissamut pilersaarut piffissamut naapertuuttuutittuarneqassaaq aalisarnernullu pineqartunut tulluartuulluni.

Aqutsinissamut pilersaarummik allanngortitsinerit tamarmik Naalakkersuisunit akuerineqaqqaartarnissaat piumasaqaataavoq, akerlianilli ilanngussanut allannguinerit allaffissornikkut Aalisarnermut, Piniarnermut, Nunalerinermut Imminullu Pilersornermut Naalakkersuisoqarfimmit suliarineqarsinnaapput.


## 1.3 Inatsisit aqutsinissamullu akisussaaffik

Aalisarnermut Inatsimmi Naalakkersuisut Kalaallit Nunaanni aalisarneq pillugu maleruagassiorsinnaatinneqarput. Naalakkersuisut nunatta imartaani aalisarfiusuni aalisagaqatigiikkuutaanut ukiumoortumik TAC-issat aalajangersartarpaat TAC-nillu pisassiissutit nunami inatsisit nunanilu tamalaani isumaqatigiissutit eqqarsaatigalugit agguataartarlugit.

Kalaallit Nunaanni aalisarnermik aqutsineq tassungalu atatillugu akisussaaffik Naalakkersuisut aamma Aalisarnermut, Piniarnermut, Nunalerinermut Imminullu Pilersornermut Naalakkersuisup oqartussaaffigai. Naalakkersuisoq aalisarnermut inatsimmi atuuttumi tunngavissat malillugit aalajangiiffigisassatut siunnersuutissanik piareersaasiortarpoq. Siunnersuutit taamaattut Naalakkersuisut akuttunngitsumik ataatsimiittarnerini aalajangiiffigisassanngorlugit saqqummiunneqartarput.

Aalisarnermut inatsit atuuttoq naapertorlugu Aalisarnermut Siunnersuisoqatigiit aqutsinermut tunngasunik oqaaseqaateqaqqullugit Naalakkersuisunit piumaffigineqarput. Aalisarneq pillugu Siunnersuisooqatigiit suleriaasaat, aalisarneq pillugu Siunnersuisooqatigiit katitigaaneranni erseqqissarneqarpoq.

# 2. Aalisarnermut avatangiisinullu atatillugu aalisagaqatigiinnik ilisarititsineq

Raaja itisoormioq, *Pandalus borealis*, Kitaani Nunap Isuaniit (60°N) Qimusseriarsuarmut nanineqarsinnaavoq, tassalu NAFO [[2]](#footnote-3)sumiiffik 1-imi (1A – 1F).

Raajat amerlanerpaartaat (98% missingi) Kalaallit Nunaata oqartussaaffianiipput annikitsuinnaallu Canadamiut oqartussaaffiani SFA1-imiillutik.

Raaja 50-600 meterit akornanni ititigisumiittarpoq, amerlanertigut marralimmi. Raajaq sunik tamanik nerisaqartuuvoq, tassa imaappoq qullugissanik, uumasussilinnik toqunikunik, immap naasuinik planktoninillu assigiinngitsorpassuarnik nerisaqartuuvoq. Nammineq aalisakkanit anginernit soorlu saarullinnit qaleralinnillu nerineqartarpoq[[3]](#footnote-4).

Kitaani raajarniarneq amerlanertigut qalorsuarnik 200-400 meterinik ititigisumi pisarpoq.

Ilusiliaq 1:Ukiuni 2017- 2024-mut raajarniarnerup siammarsimanera.

Paasissutissanik pissarsiffik: Pinngortitaleriffik

## 2.1 Misiligutissanik tigusisarneq

Raajat aalisarneqartartut raajallu Kitaani siammarsimaffiannut tunngasut ilisimasaqarfiginerujumallugit aalisariutit aalisaqataasut misiligutissanik Pinngortitaleriffimmut nassitsisarnissaat piumasaqaataavoq. Misiligutissanik tigusisarnissamik piumasaqaat Aalisarnermut, Piniarnermut, Nunalerinermut Imminullu Pilersornermut Naalakkersuisoqarfimmit Pinngortitaleriffik suleqatigalugu aalajangersarneqarsimavoq. Misiligutissanik tigusisarnissamut ilitsersuutit aalisarsinnaanissamut akuersissutinut tunniunneqartunut ilanngullugit nassiunneqartarput.

# 3. Siunnersuineq kiisalu- aalisarnermi aqutsinermut aqutseriaatsimullu tunngavigineqartut

## 3.1 Ilisimatuussutsikkut siunnersuineq

Naalakkersuisunit kissaatit aallaavigalugit, NAFO-p ilisimatuussutsikkut siunnersuisoqatigiivi ukiut tamaasa ukiumut tullinnguuttumut raajarniarnissamut siunnersuusiortarput.

Misissueqqissaarneq NIPAG[[4]](#footnote-5)-imi pisarpoq, takkuuppullu suleqatigiissitat NAFO-miittut nunanillu assigiinngitsunit arfineq marlunnit raajat pillugit ilisimasalinnik ilaasortaqarlutik. Suleqatigiissitani ilisimatusartut Pinngortitaleriffimmeersut peqataapputtaaq.

Ilisimatuussutsikkut siunnersuinermi maanna sinneqartoorutaasumik tunisassiornermut periutsimik atuineq tunngavigineqarpoq. Periutsimi raajat annertussusaa aalisarneqarsinnaaneri, raajarniutit pisaat pisaqassutsillu kiisalu saarulliit raajatortarsorineqartut amerlassusaat agguarnerilu pillugit kisitsisit atorneqartut ilagaat. Taamaattumik siunnersuusiortoqarsinnaassappat uppernarsaatit, soorlu aalisarnermi umiarsuit ullorsiutaannit paasissutissat (VMS-data[[5]](#footnote-6)) kiisalu amerlassutsit pillugit paasissutissat ilisimatusarnermit paasisat aalisarnermut attuumassuteqanngitsut, pigineqartariaqarput. Tamanna Pinngortitaleriffimmit Kalaallillu Nunaanni Aalisarnermut Piniarnermullu Nakkutilliisoqarfimmit (KANUAPNA) uppernarsaasersorneqarpoq

Ilisimatuussutsikkut periutsit atorlugit innersuussutigineqartuni assigiinngitsuni peqassutsit nalilerneqarsinnaalersarput. Innersuussutigineqartuni ilaatinneqarput:

* Peqassutsimut annertussutsip pitsaanerpaaffianut (Bmsy) toqusinnaassutsimullu sanilliullugit raajat amerlassusiviat ( Zmsy) tassaasut siunissaq ungasinnerusoq isigalugu piujuartitsinermik aallaaveqarluni pissarsiarineqarsinnaasut annertunerpaaffia (maximum sustainible yield).
* Killissarititami Blim-imi, tukersimasut appasinnerisa malitsigisaanik aalisakkat piujuartitsinermik aallaaveqarluni aalisarneqarsinnaanngitsut aallaaserineqarput. Blim Bmsy-p 30%-iatut isigineqartarpoq.
* Aqutsinermi sakkumi Btrigger-imi, peqassuseq aalajangersimasoq allaaserineqartarpoq. Peqassuseq aalajangersimasoq killineqartillugu aqutsinermi immikkut suliamik aallartitsisoqartarpoq. Btrigger Bmsy-p 75%-iatut nalilerneqartarpoq.

Periuseq atorlugu paasissutissat makku pissarsiarineqartarput:

* Bmsy, Zmsy, Blim, aamma Btrigger innersuussutit aallaavigalugit piffimmi aalajangersimasumi raajaqassuseq,
* raajaqassutsimik nalunaarsuinermi pisat nerineqartartullu (saarulleqassuseq aallaavigalugu inissitat) raajaqassutsit ineriartorneri, kiisalu
* Pisarineqarsinnaasussatut innersuussutigineqartunik sippuisinnaaneq.

Aqutsinissamut pilersaarummi matumani ukiumut pisani toqusinnaassutsip tamarmiusup siunissamut ungasinnerusumut raajanik atorluaanerup qaffasinnerpaaffianit qaffasinnerunnginnissaa anguniarneqarpoq. Tamanna qulakkeerneqassaaq pisat tamarmiusut imaatsinnerisigut:

* Ukiup tulliani toqusinnaassutsip tamarmiusup Zmsy ≤ 35 %-imiit qaffasinnerunnginnissaa aammalu
* Raajaqassutsip naleqassutsip killinganut allermut Blim minnerulersinnaassusaa < 1 %-iuvoq.

## 3.2 TAC-nik aalajangersaaneq agguaassinerlu

### 3.2.1 TAC-imik aalajangersaaneq

TAC-mik aalajangersaanermi nungusaataanngitsumik aalisarnerup qulakkeernissaanik anguniagaqarneq aallaavigineqartarpoq. TAC-p aalajangersarneqarneranut aallaaviusarpoq Pinngortitaleriffimmit misissueqqissaarnerit paasissutissallu pissarsiarineqartut tunngavigalugit NAFO-p Ilisimatusarnikkut Siunnersuisoqatigiivinit ukiumoortumik suliarineqartunit siunnersuineq.

NAFO-p Ilisimatusarnikkut Siunnersuisoqatigiivinit siunnersuut piareeraangat Pinngortitaleriffik Aalisarnermut, Piniarnermut Nunalerinermut Imminullu Pilersornermut Naalakkersuisoqarfimmut ingerlateqqittarpaa naggataatigullu Naalakkersuisunut apuunneqarluni. Aalisarneq pillugu Siunnersuisoqatigiinni ilaasortat suliaqartullu ilaat tusarniaavigereernerisigut, Naalakkersuisut Kitaani Nunaviup Toqqaviani raajanut tamanut TAC, Canadamiut EEZ-anniittut (imartat aningaasaqarnikut oqartussaaffigisaat) ilanngullugit, aalajangertarpaat.

Inuiaqatigiit aningaasaqarneranni inuussutissarsiornermilu pissutsit aallaavigalugit ukiumut pisat annertuumik tassanngaannartumillu nikerartarnerisa pinngitsoortinnissaat pissusissamisuussaaq. Tamanna tunuliaqutaralugu aqutsinissamut pilersaarut manna malillugu, ilisimatuussutsikkut siunnersuineq naapertorlugu TAC aalajangersarneqassasoq, taamaattorli killiliussap iluani TAC annerpaamik ukiumut 12,5 %-inik nikerarsinnaassaaq. Tamanna siunnersuinermi annertuumik appariataartoqassappat qaffariataartoqassappalluunniit aalisakkanik tunisassiorfiit patajaatsumik ingerlatsinissaannut TAC-llu ilisimatuussutsikkut siunnersuinermut naapertuuttunngupallannissaanut iluaqutaassaaq.

Immikkorluinnaq aatsaat pisoqartillugu, tassa ilisimatuussutsikkut siunnersuummi innersuussutitut kisitsisit akuerisat tikinneqalersillugit sipporneqarsimatillugilluunniit, TAC-mik aalajangiinissamut maleruagassaq siuliani taaneqartoq avaqqunneqarsinnaavoq. Taamatut pisoqartillugu Aalisarneq pillugu Siunnersuisoqatigiit aggersarneqassapput uumasoqassutsimullu immikkut ilisimasalimmik toqqaassapput, ajornartorsiutit kiisalu ajornartorsiutit pilerumaartussanut aaqqiissuteqarnissaq siunertaralugu.

Pissutsit immikkut ittutut isigineqartut Aalisarneq pillugu Siunnersuisoqatigiit ataatsimiigiaqquneqarnerannut pissutaasinnaasut tassaapput:

1. TAC ukiup siuliani aalajangersarneqarsimasup 20%-imik tassanngaluunniit annertunerusumik ilisimatuussutsikkut siunnersuinerit naapertorlugit appariartussanngorpat.
2. TAC ukiup siuliani aalajangersarneqarsimasoq naapertorlugu TAC 30%-imik tassanngaluunniit annertunerusumik ilisimatuussutsikkut siunnersuinerit naapertorlugit qaffariartussanngortillugu.
3. Raajaqassuseq Btrigger naleqqersuutip killingata ataanut, tassalu Bmsy-p 75%-iata annertoqataanut inissisimalersimatillugu.

Taamatut immikkut ittumik pisoqartillugu Aalisarneq Pillugu Siunnersuisoqatigiit Naalakkersuisoqarfimmit inassuteqaat naapertorlugu aaqqiissutissaajunnartunik Naalakkersuisunut siunnersuuteqartassapput. Pissutsini taamaattuni immikkut pisuni pisarineqarsinnaasut tamarmiusut aalajangersarnissaannut siuliini nassuiarneqartup aqutsinermut malittarisassap saneqqunnissaa Naalakkersuisut toqqarsinnaavaat. Aqutsinermut malittarisassat akuerisaasut taamatut avaqqullugit iliuuseqarnerit tamatigut piviusorsiortumik aalisarnermullu tunngassuteqartunik tunngavilersorluarneqassapput utaqqisaannaagallartumillu iliuusaassallutik. Taamaattumik TAC-ip ilisimatuussutsikkut siunnersuinernut naapertuuttunngorlugit sapinngisamik piaarnerpaamik suliarineqartarnissaat pingaartinneqartariaqarpoq.

Raajaqassuseq Bmsy 55%-imut apparpat apparneruppalluunniit, immikkut ittumik Canadami aalisarnermut tunngatillugu oqartussat ataatsimeeqatiginissaat pilersaarusiorneqassaaq. Appariartornera uterteqqinnissaanut annikillisinnissaanulluunniit, suliniutinik periutsinillu ataatsimut ineriartortitsinissaq ataatsimiinnerup siunertaraa. Inerneri ass. amerliartortitsinissamut pilersaarutaasinnaavoq. Isumaqatigiinngittoqartillugu immikkut iliuuserineqarsinnaasut Kalaallit Nunaannit aalajangerneqarsinnaapput.

### 3.2.2 TAC-nik agguaassineq

TAC tamarmiusoq inaarutaasumik aalajangiunneqarpat Aalisarnermut Inatsit tunngavigalugu makku tunngaviit naapertorlugit agguarneqassaaq:

* TAC-ip tamarmiusup ilaanit Canadap agguagarsiassaa Naalakkersuisut ukiut tamaasa naatsorsortarpaat immikkoortittarlugulu. Agguaanissaq pillugu Kalaallit Nunaata Canadallu akornanni pisortatigoortumik isumaqatigiissuteqanngimmata, Kalaallit Nunaat, matumani aqutsinissamut pilersaarummi (2025 – 2030), TAC-ip tamarmiusup ilaanit Canadap agguagarsiassaanik ukiumut procentinik ataatsimoortitanik tunniussisarpoq. Taakku procentit sumiiffiup ukiuni arlalinni uumassuseqarnerata aningaasannanniutigalugulu aalisarnerup agguaqatigiissinnerattut naatsorsugaapput, amerlanertigullu 2 %-tit ataaniittarlutik. Canadamut nuussineq 2030-mi nalilersoqqinneqassaaq, imaluunniit agguaassineq pillugu Canadamut isumaqatigiissutigineqarpat.
* Naalakkersuisut taassuma saniatigut nunanik allanik isumaqatiginninniarnerni nunanut allanut tunineqarsinnaasunik immikkoortitsisarpoq, matumani nungusaataanngitsumik Aalisarneq pillugu EU-Kommission-imik isumaqatigiissut naapertorlugu.
* Pisarineqarsinnaasut sinneri kalaallit raajarniutaannut tunniussuunneqassapput.

## 3.3 Malittarisassioriaatsit

### 3.3.1 Pisassiissutit amerlassusissaannik aqutsinerit

Aalisarneq pisassat amerlanerpaaffilerlugit piffissami killilikkamik akuersissuteqartillugu aqunneqassaaq, pisassiissutit niuerutigineqarsinnaasut nammineq pigisat (PNNP) pillugu aaqqissuussamik tunngaveqassalluni. Aalisarneq pillugu inatsimmi § 33 naapertorlugu akuersissutit piffissami minnerpaamik ukiuni qulini ukiumoortumik nalunaarutigineqartassapput.

Aalisarnermut, Piniarnermut Nunalerinermut Imminullu Pilersornermut Naalakkersuisoqarfiup Kalaallit Nunaata nunat marluk akornanni peqateqarnerani isumaqatigiissutinut allattaaviit atuuttut naapertorlugit aalisarsinnaatitaanermut akuersissutit nunat allat imaluunniit nunat allat aalisartitaannut tunniutissavai.

Kalaallit Nunaat Canadamut pisassanik tunniunneqartunut akuersissutinik tunniussineq ajorpoq.

Pisassiissutit nunatta raajarniutaannut immikkoortinneqareersut, kalaallit aalisarnermut atatillugu suliffeqarfiutaannut, pisassiissutitut pigisaat naapertorlugit, agguarneqartarput.

Raajarniarnermi pisassiissutinik eqaatsumik atuisinnaaneq aalisarneq pillugu inatsimmi § 38-kkut periarfissiissutigineqarpoq. Taamaalilluni ukiumut pisarinngitsuukkat 25 %-ii tikillugit ukiup tulliani aalisarneqarsinnaapput. Taamatuttaaq ukiumut tulliuttumut pisassiissutit siumut 25 %-ii tikillugit aalisarneqarsinnaapput. 'Pisassiissutinik nuussisinnaaneq[[6]](#footnote-7)' oqariartaasiuvoq ulluinnani atugaasartoq.

### 3.3.2 Aalisarsinnaasat amerlassusissaannik aqutsinerit

Raajarniarneq pisassiissutit niuerutigineqarsinnaasut nammineq pigisat tunngavigalugit aaqqissuussinikkut aqunneqarpoq aammalu Aalisarneq pillugu Inatsimmi aamma Aalisarnerit aalisarnermi pisassiissutit niuerutigineqarsinnaasut pillugit aaqqissuussamiittut pillugit Namminersorlutik Oqartussat nalunaarutaanni (PNNP pillugu nalunaarut)-mik malittarisassaqartinneqarluni. Pisassiissutit niuerutigineqarsinnaasut pisassiissutinillu pigisat aalisarneqarsinnaasunik naleqqussaasarnissamut nutarterinissamullu iluaqutaarujussuartarput, taamaaliornikkullu pisat TAC-mut tunngaviliunneqartumit qaffasinnerussanngillat. Aalisarnermut inatsimmi § 35 malillugu pisassiissutaatilik ukiumut pisassiissutit minnerpaamik 75 %-ii aalisartussaatitaavai. Tamanna ukiuni pingasuni ataannartumik eqquutsinneqanngippat piginnittoq Aalisarneq pillugu inatsimmi § 40 malillugu pisassiissutini pisarinngitsuukkani tunissallugit pisussaavoq.

### 3.3.3 Aqutsiveqarfinnut malittarisassiornerit

Raajarniarluni aalisarnerup teknikikkut iluarsartuussivigineqarnera pillugu Namminersorlutik Oqartussat nalunaarutaat raajarniarnermut atuuppoq, tassanilu sumiiffinni aalajangersimasuni nutaanilu natersiutinik atortoqarluni aalisarnerup inerteqqutaanera ilaavoq. Angallatip angissusaa aallaavigalugu sumi aalisartoqarsinnaanera nalunaarummit aamma aalajangersarneqarpoq. Nalunaarummi tassani koralinik aamma pupinnik uumasunik pisaqartoqartillugu sumiiffiit aalisarfiusut matunissaannut piumasaqaatit allassimapput (Immikkoortoq 3.3.2 takuuk). Aalisarnerup teknikikkut iluarsartuussivigineqarnera pillugu nalunaarut naapertorlugu raajarniarnissamut matoqqasut tamakkerlugit ilanngussaq 2-mi takuneqarsinnaapput.

Immami mianerisariaqartut pillugit sukumiisumik toqqaanernut malittarisassaqartitsinernullu nassuiaanerit piumasaqaatillu piffissami aggersumi immap naqqa pillugu aqutsinissamik pilersaarut saqqummiunneqassasoq naatsorsuutigineqarpoq.

### 3.3.4 Piujuartitsineq siunertaralugu teknikikkut iluarsartuussinerit

Raajarniarneq tamaat qalorsuarnik natersiutinik ingerlanneqartarpoq, qalorsuit saarlisaartorlu immap naqqatigut kalinneqartarlutik. Raajarniarnermi qalorsuit marloqiusat atorneqarnerupput ataatsimilli pingasunillu qalorsuallit atorneqartarlutittaaq. Angallatip angissusia apeqqutaalluni qalorsuit 1.600-nik nigartalinniit 3.600-nik nigartalinnut atorneqartarput. Amerlanerpaartaasali qalorsuit 2.000-nik nigartallit atortarpaat.

Aalisarnerup teknikikkut iluarsartuussivigineqarnera pillugu Namminersorlutik Oqartussat nalunaarutaanni aalajangersakkat aalisarnermi atuupput, tassunga nigartat mikinerpaaffissaat kiisalu ristit immikkoortiterissutit allallu atortut qassutinut ikkussat pillugit nassuiaatit ilanngullugit.

Nalunaarusiornermi, ilisimatuussutsikkut misissuinermi nakkutilliinermiluunniit koralinik aamma pupinnik uumasunik amerlasuunik naammattuuisoqartillugu Aalisarnermut, Piniarnermut Nunalerinermut Imminullu Pilersornermut Naalakkersuisoqarfiup Pinngortitaleriffik Aalisarnermullu siunnersuisooqatigiit suleqatigalugit sumiiffik qalorsuarnik natersiutinik aalisarfigineqarnikkut sunnertiasuunera pissutigalugu matusariaqarnersoq nalilersussavaa.

### 3.3.5 Pisarisuukkanut aqutsineq

Aalisarnerni saniatigut pisat Aalisarnermi saniatigut pisat pillugit Namminersorlutik Oqartussat nalunaarutaat aamma Aalisakkanik aalisakkanillu tunisassianik tunisisarnerit pillugit nalunaarusiortarnerit pillugit Namminersorlutik Oqartussat nalunaarutaat naapertorlugit suliarineqassapput nalunaarsorneqarlutillu.

Nalunaarusiornermi nakkutilliinermiluunniit uumasumik aalajangersimasumik pisarisuukkat sumiiffimmi sivikitsumiluunniit amerlappata Aalisarnermut, Piniarnermut Nunalerinermut Imminullu Pilersornermut Naalakkersuisoqarfiup Pinngortitaleriffik aamma Aalisarneq pillugu Siunnersuisoqatigiit suleqatigalugit uumasup uumasinnaassusaa aallaavigalugu pisarisoorneqartarnerata akulikissusaa akuerineqarsinnaasumiinnissaanik qulakkeerinnilluni immikkut maleruagassiortoqartariaqarnersoq nalilersussavaa. Taamatut upalungaarsimanissamut iliuuseqarnerni sumiiffinnik matusinerit piffissalluunniit ilaani matusinerit suliniutilluunniit allat aalisagaqatigiit arlaannaalluunniit uumassuseqarnikkut artukkerneqannginnissaanik isumannaarinerit ilanngunneqarsinnaapput.

### 3.3.6 Aqutsinermi suliniutit allat

Raajanik mikisunik pisaqartarnerit annikillisinneqarsinnaanerisa isiginiarnerunerisigut Aqutsinissamut Pilersaarummi uani piffissaq ungasinnerusoq isigalugu piujuartitsinermik aallaaveqartumik aalisarneq isiginiarneruneqassaaq. Raajanik mikisunik pisaqartarnikkut raajaqassutsip ineriartornera ajornerulersinneqartarpoq aalisarnerullu akilersinnaassusaa appartarluni raajat mikisut tamakkiisumik iluaqutigineqarneq ajormata. Tamatuma kingunerisaani raajanillu mikisunik pisaqartarnerit annikillisinniarlugit inuussutissarsiuteqartut suleqatigiillutik misiliiniarlutik aaqqissuussisimapput.

Kaammattuutit raajarniarnermik ingerlatsisunut aalisariutinullu tamanut tunngassuteqarput. Aqutsinissamut pilersaarutip nalilersoqqinnerani kaammattuutigineqartut sunniutaat raajarniarnermik ingerlataqartut peqatilugit nalilersorneqassapput.

# 4. Nalunaaruteqartarneq nakkutilliinerlu

## 4.1 Nalunaaruteqartarneq

PNNP tunngavigalugu aalisarnermi aalisariutip / naalakkap tunniuttussaatitassaat nalunaarusiornerit assigiinngitsut arlaliupput. Aalisarnerup nakkutigineqarnera aalisariutip nalunaartussaatitaaneranik aamma allattaavinnut allattussaatitaaneranik siullertut tunngavigineqassaaq. Allattaavinnut allattuisoqartinnagu angallat suliani pisanilu aalisarnerup aallartinnera, tikinneq, sapaatip akunnikkaartumik nalunaarsuineq aalisarnerullu uninnera pillugit nalunaaruteqartussaavoq. Tamassuma saniatigut PNNP tunngavigalugu angallatit elektroniskinngorlugu angallatinik nakkutilliinermi taaneqartartumi VMS-imi (Vessel Monitoring System) ilanngunneqarput.

## 4.2 Nakkutilliineq, Misissuineq Nakkutiginninnerillu (MCS)

Aalisarnerit Kalaallit Nunaanni Aalisarnermut Piniarnermullu Nakkutilliisoqarfimmit (KANUAPNA) nammineerluni aalisariutiniilluni nakkutilliinikkut allaffissornikkulluunniit nakkutigineqarput.

PNNP tunngavigalugu aalisarnerit nakkutigineqarnerat imannak suliarineqartarpoq:

* Nalunaarutinik, allattaavinnut allattukkanik, tulaassukkat pillugit paasissutissanik angallatinillu nakkutilliinernik misissuineq.
* Port State Control (PSC)
* Tulaassanik nakkutilliineq
* Angallatini nakkutilliisut
* Imaani nakkutilliinerit (Issittumi Sakkutooqarfik)

KANUAAPNA-p Nuummi qitiusumik allaffeqarfiani aqutsinikkut nakkutilliisoqarpoq. Paasissutissat, nakkutiginnittussaatitaaneq, tassunga ilanngullugit allattaaveqartussaatitaaneq angallatinillu nakkutilliinerit, atorlugit KANUAPNA-mut tunniunneqartut malillugit nakkutilliisoqartarpoq uppernarsaasoqartarlunilu. Taamaalilluni nalunaarutit assersuutigalugu pisat amerlassusaat sumiiffiillu nalunaarusiani tamani assigiinnerat qulakkeerniarlugit allattaavinnut VMS-inillu paasissutissat sanillersuunneqartarlutik.

Tamassuma saniatigut KANUAPNA Port State Control-imik (PSC) ingerlatsisarpoq KANUAPNA-p tassani Kalaallit Nunaanni pisat nunat allat umiarsualiviinut tulaanneqartut uppernarsartarpai.

KANUAPNA-mi PNNP tunngavigalugu aalisarnerni ilaallutik nakkutilliisartunik arlalinnik nakkutilliisoqarpoq. Nakkutilliisut kalaallit nunallu allamiut aalisariutaannut Kalaallit Nunaanni aalisarsinnaanermut akuersissutaateqartunut kalaallit aalisariutaannut nunalluunniit allat immikkut aningaasaqarnikkut oqartussaaffigisaanni aalisarsinnaanermut akuersissutaateqartunut ikisinnaapput. Nakkutilliisunik aalisariutinut ilaatitsinermi aarlerinassuseq aallaavigineqartarpoq, nakkutilliisullu PNNP tunngavigalugu aalisarnernut assigiinngitsunut sorlernut nakkutilliisassanersut ataavartumik nalilersorneqartarluni.

Tamatuma saniatigut KANUAPNA Issittumi Sakkutooqarfimmiunik timitaliillutik aamma nakkutilliisartunik suleqateqarluartarpoq. Issittumi Sakkutooqarfik ikisinnaatitaavoq, nakkutiginnissinnaatitaavoq PNNP tunngavigalugu raajarniartunik (kalaallit nunallu allat angallataat) angallataannik tamanik tigusarinnissinnaalluni. Issittumik Sakkutooqarfik immikkut ilinniarsimasunik aalisarnermik nakkutilliisoqarpoq, taakkulu aalisarnermi atortunik aamma usit annertussusaannik allattaavinnut nalunaarsorneqartunut ilumut naapertuunnersut misissuisinnaapput. Issittumi Sakkutooqarfik politiitut oqartussaassuseqarput, tamannalu Kalaallit Nunaanni Politimestereqarfik suleqatigalugu isumagineqartarpoq.

KANUAPNA-mi timitaliilluni nakkutilliinerit kingulliit tassaapput PNNP tunngavigalugu aalisartut tulaassigaangata misissuinissaat. Aalisariut Kalaallit Nunaanni umiarsualivimmut tikikkaangat usingiartussanngoraangallu KANUAPNA-mi aalisarnermut nakkutilliisut tulaassanik nakkutilliisarput. Usingiarneq tamakkerlugu, aalisakkat tunisassiat poortuutillu uuttornerisigut, nakkutilliisunit nakkutigineqartarput.

### 4.2.1 Qarasaasiatigut nalunaarsuisarneq

Aalisariutit 17 meter-imik tamakkiisumik takissusillit (LOA) 2022-mi junimiit angallatip allattuivianik qarasaasiaasumik atuisassasut peqquneqarnikuupput. Umiarsuit elektroniskiusumik allattaavinnik (ERS) atuilernerat suliat sukkanerusumik suliarineqartalernerannik erseqqinnerusunillu paasissutissaateqalernermik kinguneqassaaq KANUAPNA-llu nakkutilliinerinik pitsanngoriartitsissalluni.

Angallatip naalagaa naammaginartumik misilittagaqarlualersimappat KANUAPNA-lu umiarsuup elektroniskimik allattavia akuerippagu, angallatit umiarsuup allattaavianut elektroniskiusumut ikaarsaariartulissapput.

### 4.2.2 Ullukkaartumik nalunaarutit

Pisassiissutit aalisariutilluunniit pisassai nunguleraangata aalisariut pineqartoq ullut tamaasa nalunaarsukkanik nassiussuisaqqullugu KANUAPNA-mit peqquneqarsinnaavoq. Nalunaarutit tamakku sapaatit akunnikkuutaartumik nalunaarutaasartut assinganik imaqartassapput. Tassa aalisarnerit qanimut nakkutiginerujumallugit piffissarlu eqqorlugu matusisoqarniassammat taamatut iliortoqartarpoq.

### 4.2.3 Aalisarnerup unitsinneqarnera

Pisassiissutit tamakkingajallugit aalisarneqarsimaleraangata KANUAPNA aalisarnermik pineqartumik matusisinnaatitaavoq.

Aalisarnermik nakkutilliinermut tunngatillugu aalajangersakkat tamakkiinerusut Aalisarnermik nakkutilliineq pillugu Namminersorlutik Oqartussat nalunaarutaanni atuarneqarsinnaapput.

### 4.2.4 Pineqaatissiisarnerit nalunaarutiginnittarnerillu

Inatsisini atuuttuni aalajangersakkanik unioqqutitsinerit tamarmik akiliisitaanermik kinguneqarsinnaapput.

Kalaallit Nunaanni aalisarnermut malittarisassanik imaluunniit raajarniarnermut akuersissummi allassimasunik unioqqutitsinerit akuersissutip atorneqarsinnaatitaanerani killilersuiffigitinnermik kinguneqarsinnaapput.

Unioqqutitsinerni minnerni eqqartuussivikkoortitseqqaanngikkaluarluni aalajangiisoqarsinnaavoq. Tamatumani aamma aalisarnermi malittarisassanik unioqqutitsisoqarnerani KANUAPNA-mit politiinut nalunaarutiginnittoqarsinnaavoq.

# 5. Innersuussutit ilanngussallu

Pissarsiffiit ilanngussallu ilanngunneqartut

# Ilanngussaq 1. Inatsisit atuuttut immikkut attuumassutillit

Inatsisartut inatsisaat nr 29 23 Maj 2024-meersoq

Aalisarnermut akuersissutit pisaassiissutillu pillugit Namminersorlutik Oqartussat nalunaarutaat nr. 10, 4. februar 2025-meersoq

Aalisarnerup teknikikkut iluarsartuussivigineqarnera pillugu Namminersorlutik Oqartussat nalunaarutaat nr. 12 4. februar 2025-meersoq

Aalisarneq pisassiissutit niuerutigineqarsinnaasut nammineq pigisanut (PNNP pillugu nalunaarut) ilaasoq pillugu Namminersorlutik Oqartussat nalunaarutaat nr. 11 4. februar 2025-meersoq

Aalisakkanik aalisakkanillu tunisassianik tunisisarnermik nalunaarutiginnittarneq pillugu Namminersorlutik Oqartussat nalunaarutaat nr. 7, 4. april 2016-imeersoq

Aalisarnermik nakkutilliineq pillugu Namminersorlutik Oqartussat nalunaarutaat nr. 39 20. januar 2023-meersoq.

Qaammataasat atorlugit aalisariutinik nakkutilliineq pillugu Namminersornerullutik Oqartussat nalunaarutaat nr. 21, 30. maaji 2001-imeersoq

[Pisat ilaasa nalunaarutigineqarnerini naatsorsueriaatsit pillugit Namminersorlutik Oqartussat nalunaarutaat nr. 48, 18. december 2020-meersoq](http://lovgivning.gl/lov?rid=%7b0F2B3F3A-8FD2-453F-BD67-25C80B083D63%7d)

Aalisarnermi saniatigut pisat pillugit Namminersorlutik Oqartussat nalunaarutaat nr. 14, 6. december 2011-meersoq

Inatsisit tamarmik tassunga ilanngullugit Kalaallit Nunaanni aalisarneq pillugu inatsisit tamakkerlutik nalunaarutit.gl aqqutigalugu pissarsiarineqarsinnaapput.

# Ilanngussaq 2. Aalisarfinnik killilersuineq

Qimusseriarsuarmi imartat sunnertiasut siornatigullu aalisarfiusimanngitsut illersorniarlugit Qimusseriarsuarmi sumiiffiit ilaanni natersiutinik atortoqarluni aalisarnerit tamarmik Piujuartitsineq siunertaralugu aalisarnerup teknikikkut iluarsartuussivigineqarnera pillugu Namminersorlutik Oqartussat nalunaarutaanni nr. 12 4. februar 2025-meersumi § 13 naapertorlugu aalisarnerit tamarmik matuneqarput.

Taassuma saniatigut Qimusseriarsuarmi 73° 30’ N-ip avannaani aalisarfigineqarsimanngitsuni natersiutinik atortoqarluni raajarniarneq taamaallaat Aalisarnermut, Piniarnermut Nunalerinermut Imminullu Pilersornermut Naalakkersuisoqarfimmut qinnuteqaqqaarnikkut pisinnaavoq.

Sumiiffiit ilusilersukkami ataaniittumi takuneqarsinnaapput. Sumiiffiit sumiinneri, Aalisarnerup teknikikkut iluarsartuussivigineqarnera pillugu Namminersorlutik Oqartussat nalunaarutaanni, ilanngussami 4-mi nassaarineqarsinnaapput.

Et billede, der indeholder tekst, diagram, Kurve, Font/skrifttype

Automatisk genereret beskrivelse

1. Zmsy  tassaavoq toqusinnaassutsip pitsaanerpaaffissaa tamarmiusoq (aalisakkat toqusinnaassusaat, pissusissamisoortumik toqusinnaassuseq saarullinnit allanillu nerineqartarneq ilanngullugit) [↑](#footnote-ref-2)
2. Nunat Avannarliit Aalisarnikkut Suleqatigiiffiat (NAFO) [↑](#footnote-ref-3)
3. Raajat itisoormiut Pinngortitaleriffiup nittartagaani [annertunerusumik paasisassarsiorfigisinnaavatit](https://natur.gl/arter/rejer/%20%20%20) [↑](#footnote-ref-4)
4. NAFO ICES Pandalus Assessment Group [↑](#footnote-ref-5)
5. Vessel Monitoring System [↑](#footnote-ref-6)
6. Pisassiissutinik nuussisinnaaneq pillugu sullissivik.gl-imi paasisaqarnerugit [↑](#footnote-ref-7)